ກອງປະຊຸມຂອງຄະນະຮັບຜິດຊອບຄຸ້ມຄອງແຜນງານບີຄວາ ໄດ້ຈັດຂຶ້ນໃນວັນທີ 11 ທັນວາ 2018 ທີ່ຜ່ານມານີ້ ພາຍໃຕ້ການເປັນປະທານຂອງ ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ, ທ່ານ ຈ໋ອງ ເບີນາດ ຄາຣາສໂກ ເອກອັກຄະລັດຖະທູດ ອົດສະຕຣາລີ ປະຈໍາ ສປປ ລາວ ແລະ ທ່ານ ລີໂອ ຟາເບີ ເອກອັກຄະລັດຖະທູດ ສະຫະພາບເອີຣົບ ປະຈໍາ ສປປ ລາວ. ຜູ້ເຂົ້າຮ່ວມກອງປະຊຸມປະກອບມີຜູ້ຕາງໜ້າລະດັບສູງຈາກກົມທີ່ກ່ຽວຂ້ອງຂອງກະຊວງສຶກສາທິການ ແລະ ກິລາ, ກະຊວງແຜນການ ແລະ ການລົງທຶນ, ຫ້ອງວ່າການປົກຄອງແຂວງ, ພະແນກສຶກສາທິການ ແລະ ກິລາແຂວງເປົ້າໝາຍ, ແລະ ຄູ່ຮ່ວມພັດທະນາຕ່າງໆ ທີ່ກ່ຽວຂ້ອງ.
ຈຸດປະສົງຂອງກອງປະຊຸມແມ່ນເພື່ອນຳສະເໜີຜົນໄດ້ຮັບຈາກກອງປະຊຸມຄະນະວິຊາການຂອງແຜນງານບີຄວາ ທີ່ໄດ້ຈັດຂຶ້ນໃນວັນທີ 30 ພະຈິກ 2018 ທີ່ກະຊວງສຶກສາທິການ ແລະ ກິລາ. ກອງປະຊຸມດັ່ງກ່າວໄດ້ພິຈາລະນາສະເໜີຮັບຮອງເອົາແຜນການຈັດຕັ້ງປະຕິບັດງານຂອງແຜນງານບີຄວາ 2018 – 2020.
“ແຜນງານບີຄວາແມ່ນແຜນງານທີ່ມີໄລຍະເວລາການຈັດຕັ້ງປະຕິບັດ 10 ປີ ທີ່ສະໜັບສະໜູນໂດຍລັດຖະບານອົດສະຕຣາລີ, ສະຫະພາບເອີຣົບ, ແລະ ຄູ່ຮ່ວມພັດທະນາອື່ນໆ ເຊັ່ນ ອົງການພັດທະນາສາກົນຂອງປະເທດສະຫະລັດອາເມລິກາ (USAID). ໃນນີ້ ແຜນງານບີຄວາໄລຍະ 1 ແມ່ນໄດ້ຈັດຕັ້ງປະຕິບັດຄຽງຄູ່ກັບແຜນພັດທະນາຂະແໜງການສຶກສາ ແລະ ກິລາ (2016-2020) ແລະ ແຜນພັດທະນາເສດຖະກິດສັງຄົມ (2016-2020) ແລະ ຈະສືບຕໍ່ຈັດຕັ້ງປະຕິບັດຄຽງຄູ່ກັບແຜນດັ່ງກ່າວໃນໄລຍະຕໍ່ໄປຕາມລຳດັບ. ການຈັດຕັ້ງປະຕິບັດວຽກງານຂອງແຜນງານບີຄວາ ໃນໄລຍະ 3 ປີຜ່ານມາ ເຫັນໄດ້ວ່າມີຫຼາຍວຽກງານໄດ້ຮັບຜົນສໍາເລັດ ເຊັ່ນ: ການປັບປຸງພັດທະນາຫຼັກສູດແຫ່ງຊາດຊັ້ນປະຖົມສຶກສາ, ການເຝິກອົບຮົມຄູ, ການກໍ່ສ້າງພື້ນຖານໂຄງລ່າງ ແລະ ວຽກອື່ນໆ.” ທ່ານນາງ ແສງເດືອນ ຫຼ້າຈັນທະບູນ ກ່າວ.
ທ່ານເອກອັກຄະລັດຖະທູດອົດສະຕຣາລີ ໄດ້ຍ້ຳຄືນເຖິງເປົ້າໝາຍຂອງແຜນງານ ກໍຄືການສະໜັບສະໜູນບຸລິມະສິດຂອງກະຊວງສຶກສາທິການ ແລະ ກິລາ ໂດຍສະເພາະການຫຼຸດຜ່ອນຄວາມແຕກໂຕນໃນການພັດທະນາການສຶກສາ. ເປົ້າໝາຍຂອງແຜນງານບີຄວາ ແມ່ນສົ່ງເສີມໃຫ້ເດັກຍິງ ແລະ ເດັກຊາຍ ໃນເກນອາຍຸເຂົ້າຮຽນຊັ້ນປະຖົມ ໂດຍສະເພາະ ແມ່ນເດັກດ້ອຍໂອກາດຈຳນວນຫຼາຍຂຶ້ນ ສາມາດອ່ານອອກຂຽນໄດ້, ສາມາດຄິດໄລ່ເລກຂັ້ນພື້ນຖານ ແລະ ມີທັກສະຊີວິດທີ່ຈຳເປັນອື່ນໆ, ທ່ານທູດຄາຮາສໂກ້ກ່າວ. ທ່ານເອກອັກຄະລັດຖະທູດອີຢູ ກໍໄດ້ຍ້ອງຍໍຊົມເຊີຍກະຊວງສຶກສາທິການ ແລະ ກິລາ ໃນການພັດທະນາຫຼັກສູດສະບັບປັບປຸງໃໝ່ ໃຫ້ມີການຮຽນຮ່ວມຫຼາຍຂຶ້ນ.
ຜູ້ເຂົ້າຮ່ວມໄດ້ປຶກສາຫາລື ແລະ ຮັບຮອງ ກິດຈະກຳຫຼັກຂອງແຜນງານໃນໄລຍະ 2 ປີຕໍ່ໜ້າ, ຊຶ່ງໃນນີ້ ກໍແມ່ນການຈັດຕັ້ງປະຕິບັດຫຼັກສູດຊັ້ນປະຖົມສຶກສາສະບັບປັບປຸງໃໝ່ ເລິ່ມແຕ່ຂັ້ນ ປ. 1 ໃນເດືອນກັນຍາ 2019. ຜູ້ຕາງໜ້າຈາກກົມທີ່ກ່ຽວຂ້ອງຂອງກະຊວງສຶກສາທິການ ແລະ ກິລາ ໄດ້ຂຶ້ນນຳສະເໜີ ກ່ຽວກັບ ຫຼັກສູດສະບັບປັບປຸງໃໝ່ ແລະ ສື່ການຮຽນການສອນ, ແຜນການຈັດຕັ້ງປະຕິບັດການຝຶກອົບຮົມຄູປະຈຳການ ແລະ ແຜນການສື່ສານ. ປະທານກອງປະຊຸມໄດ້ເນັ້ນເຖິງຄວາມສຳຄັນຂອງການມີສ່ວນຮ່ວມລະຫວ່າງຂັ້ນສູນກາງ ແລະ ທ້ອງຖິ່ນ ເພື່ອເຮັດໃຫ້ການຈັດຕັ້ງປະຕິບັດຫຼັກສູດສະບັບປັບປຸງໃໝ່ປະສົບຜົນສຳເລັດ ກໍຄືການຝຶກອົບຮົມທີ່ຈຳເປັນໃຫ້ແກ່ຄູໃນການສອນຢູ່ໃນ ແລະ ນອກຫ້ອງຮຽນ. ຫຼັກສູດຊັ້ນປະຖົມສຶກສາສະບັບປັບປຸງໃໝ່ ແມ່ນມີຄວາມສຳຄັນຫຼາຍໃນການປັບປຸງຄຸນນະພາບຂອງຜົນການ ຮຽນຂອງເດັກນ້ອຍລາວ. ແຕ່ສິ່ງດັ່ງກ່າວ ກໍເປັນໜ້າວຽກໃຫຍ່ທີ່ຕ້ອງການການຮ່ວມມືອັນແໜ້ນແຟ້ນ ແລະ ການສະ ໜັບສະໜູນຈາກທຸກພາກສ່ວນນັບແຕ່ຂັ້ນສູນກາງຮອດຂັ້ນທ້ອງຖິ່ນ.
ໃນການປິດກອງປະຊຸມ, ທ່ານລັດຖະມົນຕີໄດ້ເນັ້ນວ່າ ຜົນຂອງກອງປະຊຸມຄະນະຮັບຜິດຊອບການຄຸ້ມຄອງແຜນງານບີຄວາໃນຄັ້ງນີ້ ຕ້ອງໄດ້ຮັບການເຜີຍແຜ່ຢ່າງທົ່ວເຖິງທົ່ວປະເທດ ແລະ ນຳໃຊ້ເປັນບ່ອນອີງໃນການວາງແຜນໃນຕໍ່ໜ້າ ເພື່ອໃຫ້ບັນລຸເປົ້າໝາຍການຈັດຕັ້ງປະຕິບັດຢ່າງມີປະສິດຕິພາບ ແລະ ປະສິດຕິຜົນ.